ArabovMK/tajik-wikipedia-corpus huggingface dataset:
Бонки замонатӣ

Бонки замонатӣ — бонки махсусе, ки фаъолияти он аз додани кредитҳои замонатӣ, яъне, кредит дар асоси ба гарав мондани амволи ғайриманқул ё харидани он иборат аст. Қарзҳои бонки замонатӣ дарозмуҳлат мебошанд.
Бонки миллӣ

Бонки миллӣ, Бонки марказӣ — бонки давлатии асосии мамлакат, ҷузъи муҳимми системаи пулӣ-кредитии давлат. Бонки миллӣ вазифаҳои махсус дорад, ки яке аз онҳо барориши пул ва танзими фаъолияти бонкҳои тиҷоратӣ аст. Бонки миллӣ бонки бонкҳо буда, дастгири давлату ҳукумат дар робита ба гардиши пул ва идораи буҷа мебошад. Бонки миллӣ доир ба маҳфуз доштани захираи тило — асъори давлат, қарздиҳӣ, ҳисобу китоби бонкҳои тиҷоратӣ, танзими гардиши пул ва назорат аз болои ташкилотҳои кредитӣ низ тадбирҳои судманд меандешад.
Бонки марказӣ

Бонкҳои марказӣ — бонке, ки сиёсати пулию қарзии ин ё он давлатро ба роҳ андохта, фаъолияти муассисаҳои молиявиро назорат мекунад, барориши пулу коғазҳои қиматноки давлатиро анҷом медиҳанд, намояндаву ҳимоятгари манфиатҳои давлат дар ҳисоббаробаркуниҳои байналмилалӣ мебошанд.
Бонки тавсеъа

Бонки тавсеъа, бонки рушд — ташкилоти махсуси молиявии давлатӣ ё нимдавлатӣ (ва хусусӣ), ки ба корхонаҳо ва ғ. қарзҳои дарозмуҳлат пешниҳод мекунад. Бонки тавсеъа бар хилофи бонкҳои тиҷоратӣ аз амонатгузорон ва корхонаҳо амонат қабул намекунад, амалиёти ҳисобӣ ва пардохт надорад, қарзи кӯтоҳмуҳлат намедиҳад.
Бонки офшорӣ

Бонки офшорӣ (аз — аз соҳил дур, берун аз ҳудуд воқеъгашта) — бонке, ки берун аз қаламрави бақайдгирифтааш фаъолият менамояд ва аз имтиёзҳои андозӣ бархӯрдор аст. Оффшор минтақаҳои махсусест дар қаламрави давлатҳои гуногун, ки дар он барои пешбурди амалиёти бонкӣ, молиявию асъорӣ, инчунин ташкили тиҷорат бо ширкаткунандагони хориҷӣ имтиёзҳо ва шароитҳои махсус дода мешаванд (мас., орӣ будан аз назорати асъорӣ, озод будан аз андоз ё иктифо кардан бо андозбандии камтарин). Бонки офшорӣ аз мақомоти дахлдори мамлакати ҷойгиршудааш (ба қайд гирифташудааш) иҷозатномаи махсус (литсензия) мегирад ва ҳар сол муҳлати онро бо пардохти маблағи муайян тамдид мекунад. Бонки офшорӣ ҳамеша таҳти назорати мақомоти молиявии давлати онро қабулкарда қарор дорад.
Тоҷпромбонк

"Тоҷпромбонк" (ҶСП БСТ ТИСТ "Тоҷпромбонк") — яке аз бонкҳои тиҷоратии Тоҷикистон то соли 2017. Таърих ҶСП "Тоҷпромбонк" моҳи октябри соли 1995 ҳамчун як бонки ҳамагонии тиҷоратӣ таъсис ёфта, ба шахсони воқеъӣ ва ҳуқуқӣ, сарфи назар аз шакли моликият, доираи васеъи хидматрасониҳои бонкиро пешкаш менамуд 1. Қатъи фаъолият Бо қарори Раёсати Бонки миллии Тоҷикистон аз 24 феврали соли 2017 бо сабабҳои асоснок фаъолияти ҶСП БСТ ТИСТ "Тоҷпромбонк" қатъ карда шуд.
Бонки рушди Тоҷикистон

Бонки рушди Тоҷикистон (ҶСП "Бонки рушди Тоҷикистон") — яке аз бонкҳои тиҷоратии Тоҷикистон. Таърих дар Вазорати адлияи Ҷумҳурии Тоҷикистон 15 августи соли 2006 ба қайд гирифта шуда, 7 ноябри соли 2006 иҷозатномаи Бонки миллии Тоҷикистонро барои гузаронидани амалиёти бонкӣ гирифт. "Бонки рушди Тоҷикистон" айни замон ба сифати бонки мунтазам рушд менамуда ва пешниҳодкунандаи номгӯи васеъи хидматрасонии бонкӣ ба мизоҷони алоҳида ва дастаҷамъӣ эътироф гаштааст. Тӯли 1, 5 соли фаъолият бонк тамоюли ҳамкори боэътимодро барои мизоҷони дар самти пешниҳоди хидматрасонии молиявии сатҳи олӣ касб намудааст. Ҳоло шумораи мизоҷони алоҳидаи бонк 1332-то буда, мизоҷони корпоративиаш ба 128 ширкат расидааст. Бонки Рушди Тоҷикистон аз ноябри 2011 — бонки фаръии ҶСК "Тоҷиксодиротбонк" ва аз моҳи июли соли 2020, бонк бо тарки сохтори ҶСК "Тоҷиксодиротбонк" мустақил шуд.
Бонки сармоягузорӣ

Бонки сармоягузорӣ — бонке, ки маблағҳоро ҷамъ оварда, барои маблағгузории ширкатҳои саноатӣ ва дигар муассисаву корхонаҳо истифода мебарад. Бонкҳои сармоягузорӣ дар ҷараёни барориш ва ҷойгирсозии коғазҳои қиматноки муштариёнашон ширкат варзида, ҳамчун кафили ҷойгирсозии коғазҳои қиматнок амал мекунанд ва дигар амалиёти шабеҳи амалиёти бонкҳои тиҷоратиро сомон медиҳанд.
Бонки тиҷоратӣ

Бонки тиҷоратӣ — бонке, ки ба муштариёнаш дар бобати пешбурди суратҳисобҳои ҷорӣ, додани кредитҳову қарзҳои тиҷоратӣ ва ғайра хидматҳои мухталиф мерасонад. Муштариёни асосии бонкҳои тиҷоратӣ шахсони алоҳида ва корхонаҳое мебошанд, ки фаъолияти ҷории истеҳсолӣ, савдо ва умури дигари тиҷоратиро анҷом медиҳанд. Бонки тиҷоратӣ маблағи гузаронидани амалиётро асосан аз ҳисоби пасандози амонатҳо, инчунин аз ҳисоби кредитҳои байнибонкӣ ва баровардани саҳмияву вомбаргҳои худӣ ба даст меорад. Аввалин бонки тиҷоратӣ соли 1407 дар Генуя (бонки Георгийи Муқаддас) ташкил шуда буд. Дар ҷаҳон қадимтарин бонки тиҷоратӣ, ки то имрӯз фаъолият дорад, бонки итолиёии Монте дей Паски ди Сиена (таъсисаш 1472) аст.
Тиҷоратбонк

"Тиҷоратбонк" (ҶСП "Тиҷоратбонк"), Бонки тиҷорати Эрон 2 — яке аз бонкҳои тиҷоратӣ дар Тоҷикистон, севумин бонки бузурги Эрон. Бонки тиҷорати Эрон аз нахустин бонкҳои хориҷӣ буд, ки дар шаҳри Душанбе дар солҳои аввали истиқлоли Тоҷикистон намояндагии худро боз карда буд 3. Узвияти Бонки Теҷарат дар Созмони ҷаҳонии савдои рақамӣ Бонки Теҷарат нахустин бонки эронӣ шуд, ки ба таври расмӣ узви Созмони ҷаҳонии тиҷорати рақамӣ шуд, бо ҳадафи нақш дар мусоидат дар муомилоти пулӣ ва бонкӣ барои тоҷирон ва фаъолони иқтисодӣ.
Бонки фаръӣ

Бонки фаръӣ — ташкилоти мустақили бонкӣ, ки дар шакли ҷамъияти саҳомии кушода ё пӯшида, ё ҷамъияти масъулияташ маҳдуд фаъолият мекунад, вале ҳама ё қисми зиёди саҳмияҳо ба бонки асосии байналмилалӣ тааллуқ доранд. Бонки фаръӣ ҳамаи хидматрасониҳои бонкиро иҷро мекунад. Бонки фаръӣ чун ташкилоти мустақили бонкӣ бояд ҳама гуна талаботи қонунгузории маҳаллиро қонеъ гардонад, барои амалигардонии фаъолияти бонкӣ иҷозатнома дошта бошад.
Бонки универсалӣ

Бонки универсалӣ — бонке, ки дар доираи амалиёташ маҳдудиятҳои камтарин дорад. Ин бонкҳо имкон доранд, ки амалиёти муқаррарии бонки аксари бонкҳо универсалӣ мебошанд.
Бонки хориҷӣ

Бонки хориҷӣ — бонке, ки пурра ё қисман ба сармояи хориҷӣ (хусусӣ, коллективӣ ё давлатӣ) тааллуқ дошта, асосан ба манфиати он хидмат мекунад. Бонкҳои хориҷӣ амалиёти тиҷоратии бурунмарзӣ анҷом дода, камбуд (дефитсит)-и тавозунҳои пардохт ва буҷаи давлатро маблағгузорӣ мекунанд, доираи фаъолияти корпоратсияҳои саноатии трансмиллиро васеъ намуда, амалиёти гуногуни дигар, масалан, маблағгузории лоиҳаҳо, рушди хадамоти иттилоотию машваратӣ, идораи корпоратсияҳои трансмиллӣ ва ғ. анҷом медиҳанд. Фаъолияти бонки хориҷиро қонунгузории миллии давлате, ки бонк дар он қарор дорад, танзим менамояд.
Бонки ҷаҳонӣ

Бонки ҷаҳонӣ — созмони байналмилалии молиявӣ, ки бо мақсади расондани ёрии молиявӣ ва техникӣ ба кишварҳои рушдёбанда соли 1944 дар конференсияи Бреттон-Вуд (ИМА) ташкил карда шудааст. Бонки ҷаҳонӣ (дар баробари Хазинаи байналмилалии асъор) яке аз созмонҳои бузурги молиявии ҷаҳон мебошад. Он бори нахуст ба кишварҳои Аврупои Ғарбӣ пас аз Ҷанги дуюми ҷаҳонӣ дар пардохти қарз фаъолона ҳиссагузорӣ намудааст. Ҳадафҳои Бонки ҷаҳонӣ: мусоидат намудан ба ҷаҳонишавии устувор ба нафъи тамоми табақаҳои аҳолӣ; кам кардани сатҳи камбизоатӣ; суръатбахшӣ ба рушди иқтисодӣ бе расонидани зарар ба муҳити атроф; аз байн бурдани камбағалию гуруснагӣ, таъмини фарогирии маълумоти умумии ибтидоӣ; ташвиқи баробарӣ миёни зану мард ва васеъсозии ҳуқуқу имконоти занон; паст намудани сатҳи фавти кӯдакон, беҳсозии вазъи ҳифзи модарон; мубориза бо ВИЧ СПИД, табларза ва бемориҳои дигар. Бонки ҷаҳонӣ вазифаҳои ҷаҳонии рушди инсонро баррасӣ намуда, барои ниёзмандон бо фоизҳои паст қарз пешниҳод менамояд. Ду муассисаи бонкии бо ҳам зич алоқаманди он — Бонки байналмилалии таҷдид ва рушд (ББТР) ва Ассотсиатсияи байналмилалии рушд (АБР) барои кишварҳое, ки ба бозорҳои сармояи ҷаҳон дастрасӣ надоранд, бо фоизҳои паст, фоизи сифрӣ қарз ва ё кумаки бебозгашт (грант) медиҳанд. Бонки ҷаҳонӣ бар хилофи муасссисаҳои дигари молиявии ҷаҳонӣ барои гирифтани фоида намекӯшад. Дар солҳои 1968-80 фаъолияти Бонки ҷаҳонӣ барои расондани ёрӣ ба кишварҳои рушдёбанда равона гашта буд. Айни замон Бонки ҷаҳонӣ дар сармоягузории беш аз 1800 лоиҳа дар тамоми соҳаҳои иқтисоди кишварҳои рушдёбанда, ба мисли Босния ва Ҳерсоговина, Гвинея, Бангладеш, Мексика, Тимори Шарқӣ, Ҳиндустон ва кишварҳои Осиёи Марказӣ, аз ҷумла Ҷумҳурии Тоҷикистон амалан ширкат дорад. Бонки ҷаҳонӣ дар бештар аз 100 кишвари ҷаҳон намояндагӣ дорад, ки дар онҳо зиёда аз 10 ҳазор нафар фаъолият мекунанд. Қароргоҳи асосии Бонки ҷаҳонӣ дар Вашингтон аст. Ҷумҳурии Тоҷикистон соли 1993 узви Бонки умумиҷаҳонӣ ва дар соли 1994 шомили Ассотсиатсияи байналмиллалии рушд (АБР) гардид. Намояндагии Бонки ҷаҳонӣ дар Ҷумҳурии Тоҷикистон октябри 1996 таъсис дода шуд. Аз соли 1996 Бонки умумиҷаҳонӣ ба Тоҷикистон тақр. 850 миллион доллари ИМА қарз ва ёриҳои бебозгашт (грантҳо) ҷудо намудааст. Тақр. 34 дарсади маблағи мазкур барои рушди соҳаи кишоварзӣ ва деҳот ҷудо шудааст. Соҳаҳои асосии дигаре, ки дар ҷумҳурӣ тавассути АБР аз соли 1996 мавриди дастгирии Бонки ҷаҳонӣ қарор дода шуданд, сиёсати иқтисодӣ ва бахши давлатӣ (17 %), энергетика (15 %), соҳаи обтаъминкунӣ (15 %), соҳаи тандурустӣ ва ҳифзи иҷтимоӣ (9 %) ва соҳаи маориф (10 %) мебошанд. Соли 2013 20-солагии ҳамкориҳои Тоҷикистон ва Бонки умумиҷаҳонӣ ҷашн гирифта шуд.
Боннер Москера

Боннер Аҳмад Москера (декабри 1970, Кондото, Колумбия) — футболбози колумбӣ, маснадашро анҷом додааст.
Вилямс (навъи нок)

Вильямс — навъи нок. Соли 1796 олими англис М. Вилер (дар шаҳри Беркшир) рӯёндааст. Дар густариши он саҳми Р. Вилямс арзанда мебошад. Вилямс дар Русия, Украина, Узбакистон, Туркманистон, Қирғизистон, Озарбойҷон, Латвия, Гурҷистон, Молдова парвариш меёбад. Ба шароити иқлими Тоҷикистон низ мутобиқ карда шудааст. Дарахташ дерсабз, дарахти 25-30-солааш 6,5 м қад мекашад; ғафсии танааш то 65 см, шоху навдааш рост, сербарг. Ниҳолаш баъди 4 сол самар меоварад. Дарахти Вилямс дар ҳар гуна хок сабзад ҳам, дар заминҳои ҳосилхез ва хокаш хокистарранг хубтар нашъунамо мекунад. Ниҳолашро дар заминҳои обӣ аз рӯйи тартиби 6-7 х 4-5 м (ба ҳар га бех), дар заминҳои лалмӣ аз рӯйи тартиби 7-8 х 5-6 м мешинонанд. Ба гармои тобистон тоб намеорад, бинобар ин ниҳолашро дар ҷойҳои шамолпаноҳ шинондан беҳтар аст. Дарахташ қисман худгардолуд аст, вале аз гарди навъҳои ноки "Лесная красавица", "Береи Лигел", "Бере Боск" низ хуб гардолуд мешавад. Ҳосилашро дар шароити иқлими водиҳои Вахшу Ҳисор моҳи август меғундоранд. Дар Тоҷикистон аз ҳар бех дарахти Вилямс то кг (аз дарахти 16-20-солааш то 94-110 кг) ҳосил мегиранд. Мевааш калони дарозрӯя; вазнаш г, пӯсташ тунук, рангаш ҳангоми нав пухтан сабзи кушод, баъди пурра пухта расидан зарди тира (тарафи офтобрасаш андак сурх) мешавад. Мағзи мевааш зарди сафедтоб, хушбӯй ва хуштаъм,6 % моддаҳои хушк, 10,4 % қанд ва 0,33 % ҷавҳар дорад. Меваи нимпухтаашро дар яхдон 4-6 моҳ нигоҳ доштан мумкин аст; дар ҷойи гарм дар 6-7 рӯз мепазад (меваҳои нимхоми Вилямс дар шароити муқаррарӣ баъди 7-12 рӯз пухта мерасанд). Меваи Вилямсро тар мехӯранд, мехушконанд, аз он хушоб ва мураббо тайёр мекунанд. Вилямс бештар аз ширинча ва кайки барг зарар мебинад.
Бонки ҳисоббаробаркуниҳои байналмилалӣ

Бонки ҳисоббаробаркуниҳои байналмилалӣ — муассисаи байналмилалии молиявӣ, ки барои мусоидат намудан ба ҳамкории байналмилалии асъорӣ дар сатҳи бонкҳои марказии давлатҳои дар фаъолияти он ширкаткунанда таъсис ёфтааст. Бонк соли 1930 аз ҷониби кишварҳои Белгия, Британияи Кабир, Олмон, Фаронса ва Итолиё ҳамчун бонк-ҳамоҳангсози ҳисобу китобҳои байналмилалӣ оид ба пардохтҳои репаратсияҳое, ки Шартномаи сулҳи Версал муқаррар намудааст, таъсис дода шудааст. Айни ҳол қароргоҳи бонк ҳамчун ҷамъияти саҳомии байналмилалӣ дар Базел буда, дар доираи ҳуқуқии Швейсария фаъолият дорад. Дар сармояи он ҳукуматҳои ҳамаи давлатҳои Аврупо (ба истиснои давлатҳое, ки пас аз пошхӯрии Иттиҳоди Шӯравӣ таъсис ёфтаанд) иштирок менамоянд. Намояндагони давлатҳои ИМА, Ҷопон ва Канада дар ҷаласаҳои ҳармоҳаи Раёсати БҲКБ ширкат меварзанд. Фаъолияти бонк ба таъсиси Клуби Базел, ки "ҷойи мулоқот"-и мусоид барои намояндагони сохторҳои гуногун мебошад, боис гардид. Клуби Базел ташаббускори бисёр созишномаҳои муҳимми байналмилалӣ дар соҳаи фаъолияти молиявӣ мебошад.
Бонувони Тоҷикистон

Гурӯҳ:Маҷаллаҳои Гурӯҳ:тип издания множественный ба забон "Бонувони Тоҷикистон" — маҷаллаи давлатии сиёсӣ, иҷтимоӣ ва фарҳангии Тоҷикистон. Муассисаш Президенти Тоҷикистон. Аз сентябри 2006 ҳар моҳ бо забони тоҷикӣ дар ҳаҷми 32 саҳ. нашр мешавад. Дар маркази вилоятҳо мухбирони худро дорад. Мақсад аз ташкили "Бонувони Тоҷикистон" инъикоси муваффақият ва бозтобу таҳлили мушкилоти бонувони Тоҷикистон мебошад ва тибқи вазоифи оинномавӣ дар ҳамин самт фаъолият дорад. Дар "Б. Т" зери рубрикаҳои "Симои зани муосир", "Зан ва сиёсат", "Дин ақл аст", "Мактаби модарони ҷавон", "Бонувон дар парлумон", "Зан ва мансаб", "Мушкилот", "Танзими маросимҳо", "Окно в мир", "Ҳунар", "Чеҳракушоӣ", "Таҷрибаи сиёсӣ", "Варзиш", "Бонувони соҳибистиқлол" ва ғ. мавод ба табъ мерасад, ки қариб тамоми ҷанбаҳои фаъолияти бонувони тоҷикро дар бар мегирад. Сармуҳаррираш Шаҳлои Насриддин. Адади нашр 14300 нусха.
Бонугушасп

Бонугушасп — зане зебову далер, чусту чолок ва паҳлавон, духтари Рустаму хоҳари Зарбону, ҳамсари Гев ва модари Бежан дар достонҳои ҳамосии "Баҳманнома", "Барзунома", "Бонугушаспнома" ва ғайра. Дар майдони набард аз мардон камӣ надошт. Қайсари Фағфури Чин, баъзе хешовандони Кайковус, Туси паҳлавон — фарзанди Нӯзар ба назди Рустам ба хостгории Бонугушасп омаданд, вале Рустам ба домодӣ Гевро баргузид. Дар яке аз муколамаҳояш ба Пирон сарлашкари Турон Гев бо ифтихор аз домоди Рустам буданаш ёдовар шудааст: Ба гетӣ нигаҳ кард Рустам басе, Зи гурдон наёмад писандаш касе. Ба мардию дониш ба фарру нажод, Ба хӯрду ба бахшиш маро кард ёд. Ба ман дод Рустам гузин духтараш, Ки будӣ гиромитар аз афсараш. Меҳин духт – Бонугушаспи савор Ба ман дод гарданкаши номдор. Зи чандин бузургон маро баргузид, Сарамро ба чархи барин баркашид. Рустам бо номи Зарбону духтари дигаре дошт, ки вай низ ба мисли хоҳараш Бонугушасп паҳлавону ҷанговари далер буд. Бонугушасп ва Зарбону дар ҷанг бо Баҳман ба асорат уфтоданд, вале баъдан Баҳман онҳоро озод кард. Аз издивоҷи Гев ва Бонугушасп паҳлавони номвар Бежан ба дунё омад.
Бонн

Бонн — шаҳр дар Олмон, дар замини Райн-Вестфалияи Шимолӣ, дар соҳили рӯди Рейн. Аҳолиаш — 324 899 нафар (2010; бо аҳолии шаҳрҳои Кёлн ва Леверкузен зиёда аз 3 млн нафар). Маркази нақлиётӣ, дар ҳайати системаи р. о.-и баландсуръати умумиаврупоӣ аст. Бандари дарёӣ ва аэропорти байналмилалӣ дорад. Таърих Дар асри 1 то м. дар ҷойи истеҳкоми ҳарбии легионерони румӣ (Кастра Боннезия) бунёд шудааст. Аз соли 1244 шаҳр. Аз соли 1815 дар ҳайати ПРусия. Солҳои 1949-91 пойтахти ҶФО буд. Бонн маркази маъмурию сиёсии муҳим аст. Баъди ба Берлин кӯчидани пойтахти Олмони муттаҳидшуда дар Бонн як қатор вазоратҳо ва дигар мақомоти олии федералӣ, созмонҳои байналмилалӣ, сафоратхонаҳо, консулгарии бисёр давлатҳо, намояндагиҳои ВАО боқӣ монданд. Иқтисод Дар Бонн корхонаҳои нассоҷӣ, электротехникӣ, фабрикаҳои истеҳсоли мебел барои идораҳо, маводди канселярӣ ва дастгоҳҳои табъу нашр фаъолият доранд. Соли 1990 Маркази илмӣ-таҳқиқотии аврупоии пешқадами "Сезар" таъсис ёфт. Дар Бонн хидматрасонии молиявӣ ва суғуртавӣ васеъ ривоҷ ёфтааст. Сайёҳӣ низ тараққӣ кардааст. Дар Бонн донишгоҳ, академияи педагогӣ, қариб 20 Институти таҳқиқоти илмӣ, театрҳо, толорҳои консерт, консерватория, осорхонаи бадеии академӣ дар назди донишгоҳ, осорхонаи бостоншиносӣ, таърихи дақиқ, Осорхонаи инфиродии Людвиг ван Бетховен (дар Бонн таваллуд шудааст) ва боғи ботаникӣ мавҷуд аст. Аз ёдгорҳои меъморӣ Калисои ҷомеи романии Санкт-Кассиус-унд-Флоренсиус (асрҳои 12-13), Калисои готии Санкт-Ремигиус (асрҳои 13-14) боқӣ мондаанд. Бонн ҷойи баргузории конгрессҳо, анҷуманҳо, намоишгоҳҳои байналмилалӣ аст. Дар Бонн фестивалҳои байналмилалии санъати театрӣ, фестивали мусиқии Бетховен ва фестивали филмҳои беовоз баргузор мешаванд.
Бону, Ситсилия Бенсиановна

Бону Ситсилия Бенсиановна (13 март 1911, — 11 январ 1998, Маскав) — шоир ва тарҷумони Коркуни хидматнишондодаи маданияти ҶШС Тоҷикистон. Узви ИН ИҶШС. Ҳамсари Абулқосим Лоҳутӣ. Зиндагинома Шуъбаи форсии курсҳои шарқшиносиро соли 1928 дар шаҳри Киев хатм намуда, ба Осиёи Миёна, ба Самарқанд омад. Дар ин ҷо аввал муаллима буд; сипас дар радио чун ровӣ, ходими г. "Овози тоҷик" кор кард. Соли 1930 дар Нашриёти марказии халқҳои ИҶШС ба кор даромад. Дар тӯли ҳаёти эҷодӣ Бону, асосан ба тарҷумаи шеъру достонҳои Абулқосими Лоҳутӣ, "Шоҳнома"-и Фирдавсӣ ба забони русӣ машғул шудааст. Аз соли 1936 то соли 1943 дувоздаҳ маҷмӯаи ашъори А. Лоҳутӣ дар тарҷумаи Бону ба табъ расиданд. Маҷмӯаҳои нисбатан мукаммали тарҷумакардаи Бону аз ашъори Лоҳутӣ "Лирика" бо муқаддимаи муфассали А. Стариков, шарҳу тавзеҳоти фарогири кулли ҷузъиёт ва ғ. ба табъ расидааст. Маҷмӯъаҳои ашъораш бо номҳои "Ду нома", "Иттиҳоди ҷудоинопазир", "Ҳикояти пионер" (ҳар се — 1942) чоп шудаанд. Бону ширкаткунандаи ҶБВ буд. Ҷоизаҳо Бо медалҳо сарфароз гардидааст.
Бону ва Велгард (филм)

"Бону ва Велгард" — як филми румонтики маҳсули Амрико ба коргардонии Чорли Бин дар соли 2019 аст. Ин филм иқтибос ва бозсозӣ аз Бону ва Велгард пӯёнмои Волт Дизней дар соли 1955 мебошад. Достон Ин филм достони зиндагӣи ду саг ба номҳои Ледӣ ва Трампро нишон медиҳад. Ҷим ва Дорлинг соҳибони Ледӣ ҳастанд ва тасмим доранд ба мусофират бираванд, аммо барои инки Ледӣ танҳо намонд, аз ъаммаи Дорлинг дархост мекунанд то аз ӯ муроқибат кунад. Вале баъд аз омадани ъаммаи Соро, ҳодисае ногувор рух додаву боис мешавад Ледӣ аз хона фирор кунад. Ӯ дар хиёбонҳои шаҳр саргардону танҳо мондааст, то инки бо саге велгард ба номи Трамп ошно шуда ва аз ӯ кумак мегирад.
Бонугушаспнома

"Бонугушаспнома" — яке аз достонҳои ҳамосиест, ки дар сабку равияи "Шоҳнома"-и Фирдавсӣ, дар баҳри мутақориб, тақрибан дар асри 11 (дар ҳаҷми 900 байт) таълиф шудааст. Муаллифаш номаълум. Дар ин достон аз корнамоиҳо, ҷангу набардҳои Бонугушасп — духтари Рустам сухан меравад. Дар достонҳои "Баҳманнома", "Барзунома" аз Бонугушасп ва ҷангҳояш бо душманон ёд шудааст, вале воқеаҳо ва лаҳзаҳое, ки дар "Бонугушаспнома" тасвир шудаанд, аз достонҳои номбурда фарқ мекунанд. Дар ин достон аз ҷанги Бонугушасп бо шерону дарандагон, саҳнаҳои шикори ӯ, ҷангҳояш бо баъзе амирону подшоҳон ва мағлуб кардани онҳо сухан меравад. Рустам хост, ки Бонугушаспро ба Гев — паҳлавони номдор, писари Гударз ба занӣ диҳад, вале Бонугушасп пеш аз завҷаи Гев шудан ба набарди ӯ бархоста, пирӯз шуд. Барои ин аъмолаш Рустам ӯро танбеҳ дод. Дар достон инчунин аз набарди Бонугушасп бо Рустам ва писараш Фаромарз (пеш аз набард онҳоро нашинохт) ёд шудааст. Дар ин набард Бонугушасп Рустамро маҷрӯҳ кард. Як нусхаи "Бонугушаспнома" дар Китобхонаи миллии Фаронса, нусхаи дигараш дар китобхонаи Музейи Британия мавҷуд аст.
Бону Камолова

Бону Камолова (Камолова Бону Олимовна; зод. 15 майи 1985, шаҳри Душанбе) — рассоми моделсоз. Узви Иттифоқи рассомони Тоҷикистон (аз с. 2011). Зиндагинома Дар шуъбаи рассоми моделсози Колеҷи ҷумҳуриявии рассомии ба номи М. Олимов, дар факултаи фарҳангшиносии Донишкадаи давлатии фарҳанг ва санъати Тоҷикистон таҳсил намудааст. Муаллими графикаи коммутарии Маркази рассомии минётураи "Мино" — Клуби ЮНЕСКО. Аз с. 2010 — маъмури ташкилоти ҷамъиятии Маркази рассомии минётураи "Мино" — Клуби ЮНЕСКО (ҳоло — устохонаи хусусии "Дом Мино Миниатюр" — Клуб ЮНЕСКО), ҳамзамон аз соли 2005 мусаввари ғайриштатии нашриёти "Адиб"-и шаҳри Душанбе. Эҷодиёт Муаллифи мусаввараҳои "Таркиши бузург", "Пегас", муҳрабофии "Гунҷишкак", "Флора ва Фауна", "Каҳкашон", "Фарзанди Посейдон", "Шоҳпаракҳо", мусаввараҳои сиёҳқалами кит. "Ҷаноби Донгуо ва гург", "Гули қоқу"-и Бобо Ҳоҷӣ ("Адиб", Д., 2011), "Дарси ҳаёт" -и Тоҷинисо Рауфова (Д., 2014), "Гамбусаки сахӣ"-и Латофат Кенҷаева (Д., 2014), "Садбарг"-и Гулнисо Ризвоншоева (Д., 2014), "Ҳадяи Қаратоғ" (маҷмӯаи пиесаҳо, "Адиб", Д., 2006), мусаввараҳои маҷ. "Чигӯяк", мусаввара барои созмони ЮНИСЕФ дар китобхонаи Оғохон ва ғ. Иштир. бисёр озмунҳо, аз ҷумла озмунҳои "Устоди ҳунар", "Мактаби тобистона" (Иссиқкӯл, Бишкек, 2012), "Мусаввараи беҳин" аз маҷмӯаи расмҳои "Ҳаёти мӯрчагон", Хомаи Япония. Иштирокдори Фестивали 1-уми байналмилалии ҷавонони соҳибистеъдод (Исфаҳон, Эрон, 2011), Фестивали умумиҷаҳонии кӯдакон дар майдони парки Нэшнл Мол (Вашингтон, ИМА, 2011). Баъзе асарҳояш дар коллексияҳои шахсии мухлисони Франсия, Ҳиндустон, Япония ва Англия маҳфузанд. Бо ҷоизаи ҳавасмандкунанда барои тасвири беҳини логотипи интернет-сервиси провайдери "-и Ширкати телекоммуникатсияи "-" сарфароз гардонида шудааст.
Бонус

Бонус (— некӯ, хуб) — подоши изофӣ, ҷоиза, изофапулӣ ба маош, мукофотпулӣ дар шаклҳои пулӣ ва молӣ. Одатан ин мафҳумро ҳамчун подоши иловагӣ ё ҷоиза тафсир медиҳанд. Бонус воситаи муносиби ҳавасмандсозию таъсирбахшӣ ба кормандон буда, як ё ду маротиба дар шакли пулӣ ва ғайра пардохт мешавад. Дар суғурта, тиҷорат ва ғайра тахфифи иловагиест, ки барои харидор пешниҳод мегардад. Дар дигар ҳолатҳо тахфифи иловагиест, ки аз ҷониби фурӯшанда, мутобиқи шартҳои муомила ё созишномаи алоҳида пешниҳод мешавад. Ҳамчунин, онро ба маънии баҳраи ҳисобии изофӣ истифода мебаранд.
Владимир Бонч-Бруевич

Бонч-Бруевич Владимир Димитриевич (28 июн 10 июл 1873, Маскав 1 — 14 июл 1955 1 2, Маскав 1) — ходими давлатӣ ва сиёсии Русия, доктори илмҳои таърих. Зиндагинома Соли 1892 Омӯзишгоҳи заминсозии Курскро хатм намуд. Аз соли 1895 ба ҳаракати сотсиал-демократӣ пайваст ва ба чопи як қатор нашрияҳои болшевикӣ пардохт. Дар солҳои 1898-99 ба мавҷи ҳаракати тариқатгароии зидди православӣ аз Қафқоз ва Канада иштирок дошт. Дар Британияи Кабир ва Женева "Маводди марбут ба таърих ва омӯзиши ҳаракати динию ҷамъиятӣ дар Русия"-ро ба чоп расонд. Соли 1908 чопи ҳамин нашрияро дар Русия аз нав таҷдид кард. Барномаи мушаххаси фаъолият ҷиҳати ҷалб намудани тариқатгарии мазҳабӣ ба ҳаракати коргариро пешниҳод намуд. Владимир Бонч-Бруевич иштирокдори инқилобҳои Феврал ва Октябри соли 1917 мебошад. Солҳои 1917-20 сарпарасти умури ташкили КХС-и ҷумҳуриҳои Иттиҳоди Шӯравӣ. Аз соли 1920 ба корҳои илмӣ машғул буд. Аз соли 1933 директори музейи давлатӣ дар Маскав.
Боняково (ноҳияи Савин, Иванов)

Боняково — деҳа, яке аз маҳаллаҳои аҳолинишини Федератсияи Русия мебошад. Деҳа дар ҳайати ноҳияи Савин, ки дар вилояти Иванов қарор дорад, дохил мешавад.
Флавий Бончковский

Флавий Николаевич Бончковский (15 сентябр 1909, Барнаул, — 16 ноябр 1973 1) — гидромелиоратор, доктори илмҳои кишоварзӣ, Ходими хидматнишондодаи илми ҶШС Тоҷикистон. Зминдагинома Хатмкардаи Институти гидромелиоратсияи шаҳри Маскав. Фаъолияти илмиашро ба сифати ассистенти донишкадаи мазкур оғоз кардааст. Соли 1940 ба Тоҷикистон омад. Муаллими калон, дотсент, мудири кафедраи геодезия ва мелиоратсия, ноиби ректор дар бахши илм, мудири кафедраи геодезия ва мелиоратсияи Институти хоҷагии қишлоқи Тоҷикистон, корманди Институти таҳқиқоти илмии хокшиносӣ буд. Баъдан фаъолияти илмию педагогиашро дар Институти хоҷагии қишлоқи Қрим (Украина) идома додааст. Дар мавриди хусусиятҳои гидротермии ҳаво ва хок, роҳҳои мубориза бо обшӯй шудани замин, таъсири боронгарӣ ба қабати болоии замин, усулҳои беҳтари обёрии зироат ва ғайра як силсила пажӯҳишҳо анҷом додааст. Осор.
Бонҷини Дайламӣ

Бонҷини Дайламӣ (? — 935 1) — сипаҳсолори Оли Зиёр дар замони Вушмагир ибни Зиёр. Ибни Халдун дар "Китобу-л-ибар" зимни шарҳи истилои амири саид Наср ибни Аҳмад дар Кирмон аз.Д.Б ёдовар мешавад, ки дар сари сипоҳи Вушмгир ибни Қобус бар зидди сипоҳи Мокони Кокӣ бар Домғон меояд. Амири саид пас аз кушта шудани Мардовиҷ ба сипаҳсолори худ дар Хуросон — Муҳаммад ибни Музаффар ва Мокони Кокӣ амр медиҳад, ки ба Ҷурҷон ва Рай равад, ки Вушмгир онро аз итоати Сомониён бароварда буд. Мокон аз роҳи биёбон ба сӯи Домғон рафт. Бонҷини Дайламӣ низ бо супориши Вушмгир ва дар раъси сипоҳи гарон ба истиқболи Мокон рафт. Мокон аз сипаҳсолори Хуросон мадад хост. Муҳаммад ибни Музаффар, ки дар Бистом буд, ба мадади ӯ шитофт ва аз Мокон дархост, то расидани ӯ аз набард бо Бонҷини Дайламӣ даст боздорад. Вале Мокон бар хилофи амри ӯ бо Бонҷини Дайламӣ ҷанг оғоз кард ва аз ӯ шикаст хӯрд. Мокон ва ёрони ӯ мунҳазим ба назди Муҳаммад ибни Музаффар рафтанд ва аз он ҷо роҳии Ҷурҷон шуданд. Бонҷини Дайламӣ эшонро таъқиб кард ва роҳи Ҷурҷонро бар онон баст. Мокон ва сипоҳи Хуросон ночор ба Нишопур баргаштанд ва амири саид иморати Нишопур ба Мокон дод. Бонҷини Дайламӣ баъд аз ин Ҷурҷонро тасарруф кард, вале баъд аз чанд рӯзи дохил шудан ба Ҷурҷон ба ҳалокат расид. Ибни Халдун дар бораи ҷузъиёти ба ҳалокат расидани ӯ ҳарф намезанад.
Бообек

Бообек (Бообек) — деҳа (овул) дар ҳайати деҳистони Чим-Қӯрғони ноҳияи Кемини вилояти Чуй, Ҷумҳурии Қирғизистон. Аҳолӣ — 439 нафар дар соли 2024.